Fremover kan et beredskab bestående af en ny akutbil, der bliver bemandet med paramedicinere rykke ud og udføre behandlinger hos borgere i Aalborg og omegn. De undgår dermed en tur med ambulancen til sygehuset og en eventuel indlæggelse. Ole Hyldahl er den første, der skal køre bilen ved udrykninger i dag. -  Det er spændende og en god måde at gøre det på. Det er noget nytænkning, siger Ole Hyldahl. Skal sænke responstid Det er planen, at den nye akutbil kan spare mange borgere en tur på hospitalet ved at paramedicinere udfører behandling i borgernes hjem. - Det er rigtig tit, at en ambulance kører ud til en borger, der ikke behøver at blive taget med ind til sygehuset, og så holder man lidt på den bil, og det er jo det, der er med til at sænke vores responstid, som, vi håber, bliver bedre med det her, forklarer Pia Buus Pinstrup (K), der er udvalgsformand i Det Nære Sundhedsvæsen i Region Nordjylland. Forventningen er, at bilen hver dag vil rykke ud mellem 8 og 10 gange. Har øvet med paramedicinerbiler Når paramedicineren kommer frem, kan han tilse patienten med forskelligt udstyr og i mange tilfælde afslutte behandlingen på stedet. - Så har vi mulighed for at tage et hjertekardiogram, sætte elektroder på brystet, vi kan måle blodtryk, vi har mulighed for at måle iltmætningen i blodet, vi har mulighed for at måle co2 i udåndingen, og selvfølgelig kan den også støde, hvis det er det, der skal til, forklarer Ole Hyldahl. Regionen har tidligere haft gode erfaringer med beredskabsformen. - Vi har øvet os med paramedicinerbiler, og der har vi faktisk 30 procent af vores patienter, som blive afsluttet ude i eget hjem og ikke bliver sendt på sygehuset. Så det kommer til at gøre en forskel, og det er afgørende for vores borgere, siger Pia Buus Pinstrup. Også Ole Hyldahl ser frem til det nye beredskab. - Jeg tror da, det er vejen frem for vores sygehuse, som er hårdt presset. Det er da en hjælp, siger han. Den nye enhed er finansieret af penge fra sidste års aftale om en national styrkelse af akutberedskabet.

Opsummering:
Et helt nyt beredskab, der skal behandle borgerne i eget hjem, er i dag officielt blevet indviet.